กสิกรไทยออกแคมเปญกู้ซื้อบ้านดอกเบี้ย 0% นาน 3 เดือน ให้วงเงินสูงสุด 90%
โพสต์ทูเดย์-ธนาคารกสิกรไทยออกสินเชื่อบ้านดอกเบี้ยพิเศษ 0% นาน 3 เดือน พร้อมมอบทางเลือกการผ่อน 6 รูปแบบ ให้ลูกค้ากู้เพื่อซื้อบ้านใหม่ บ้านมือสองและรีไฟแนนซ์ ด้านกลุ่มลูกค้ารายได้สูงหรือประกอบอาชีพพิเศษ จะได้รับอัตราดอกเบี้ยพิเศษ ตั้งเป้าปี 2553 ปล่อยกู้สินเชื่อบ้านเพิ่มอีก 3.8 หมื่นล้านบาท
5 ม.ค. 2553

โพสต์ทูเดย์-ธนาคารกสิกรไทยออกสินเชื่อบ้านดอกเบี้ยพิเศษ 0% นาน 3 เดือน พร้อมมอบทางเลือกการผ่อน 6 รูปแบบ ให้ลูกค้ากู้เพื่อซื้อบ้านใหม่ บ้านมือสองและรีไฟแนนซ์ ด้านกลุ่มลูกค้ารายได้สูงหรือประกอบอาชีพพิเศษ จะได้รับอัตราดอกเบี้ยพิเศษ ตั้งเป้าปี 2553 ปล่อยกู้สินเชื่อบ้านเพิ่มอีก 3.8 หมื่นล้านบาท
นายชาติชาย  พยุหนาวีชัย ผู้ช่วยกรรมการผู้จัดการ ธนาคารกสิกรไทย เปิดเผยว่า ในปี 2553 จะรุกตลาดสินเชื่อที่อยู่อาศัยมากยิ่งขึ้น เนื่องจากแนวโน้มเศรษฐกิจที่เริ่มฟื้นตัว จะทำให้ธุรกิจอสังหาริมทรัพย์มีโอกาสเติบโตสูงขึ้นไปด้วย  โดยในปีนี้ธนาคารกสิกรไทยจะมุ่งเจาะกลุ่มลูกค้าทุกกลุ่ม ไม่ว่าจะเป็นลูกค้าที่กู้เพื่อซื้อบ้านใหม่ บ้านมือสอง หรือลูกค้ารีไฟแนนซ์ โดยจะให้ความสำคัญในเรื่องการอนุมัติสินเชื่อที่รวดเร็ว และบริการหลังการขายผ่าน K-Home Smiles Club เพื่อสร้างพึงพอใจให้กับลูกค้าสูงสุด
สำหรับเรื่องอัตราดอกเบี้ย ธนาคารฯ มั่นใจว่าจะสามารถแข่งขันในตลาดได้ โดยล่าสุดอัตราดอกเบี้ยสินเชื่อบ้านกสิกรไทยสำหรับลูกค้าทั่วไป จะคิดอัตราดอกเบี้ยคงที่ 0% ในเดือนที่ 1-3 หลังจากนั้นมีอัตราดอกเบี้ย 6 แบบให้ลูกค้าเลือกเพื่อให้สอดคล้องกับรายได้และสภาพคล่องทางการเงินของลูกค้า โดยแบบที่ 1 เดือนที่ 4-12 คิดอัตราคงที่ 1.50% ต่อปี แบบที่ 2 เดือนที่ 4-24 คิดอัตราคงที่ 4.25% ต่อปี แบบที่ 3 เดือนที่ 4-36 คิดอัตราคงที่ 5.00% ต่อปี 
แบบที่ 4 เดือนที่ 4-12 คิดอัตราลอยตัว MLR-3.00% แบบที่ 5 เดือนที่ 4-24 คิดอัตราลอยตัว MLR-0.75% และแบบที่ 6 เดือนที่ 4-36 คิดอัตราลอยตัว MLR-0.25% หลังจากนั้นจะคิดอัตราดอกเบี้ย MLR จนสิ้นสุดอายุสัญญา ซึ่งปัจจุบันธนาคารกสิกรไทยคิด MLR ที่ 5.85% ต่อปี โดยลูกค้าทั่วไปจะได้รับวงเงินกู้สูงสุด 80% ของราคาซื้อขาย และไม่เกิน 80% ของราคาประเมินหลักประกัน
นอกจากนั้นแล้วสำหรับกลุ่มลูกค้าพิเศษ ซึ่งเป็นผู้ประกอบอาชีพทั่วไปและมีรายได้ตั้งแต่ 100,000 บาทต่อเดือนขึ้นไป หรือผู้ประกอบอาชีพแพทย์ ทันตแพทย์ เภสัชกร นักบินพาณิชย์ ผู้พิพากษา และอัยการ จะได้รับอัตราดอกเบี้ยเงินกู้พิเศษ และวงเงินกู้สูงสุดเพิ่มเป็น 90% ของราคาซื้อขาย และไม่เกิน 90% ของราคาประเมินหลักประกันอีกด้วย
นายชาติชาย กล่าวเพิ่มเติมว่า การปรับอัตราดอกเบี้ยตามกลุ่มลูกค้าในครั้งนี้จะช่วยให้ธนาคารสามารถเข้าถึงกลุ่มลูกค้าคุณภาพได้มากยิ่งขึ้น ทั้งนี้ในปี 2552 ที่ผ่านมา ธนาคาร ฯ ประสบความสำเร็จในการปล่อยสินเชื่อที่อยู่อาศัยได้ 128,000 ล้านบาท เพิ่มขึ้น 13% ส่วนในปี 2553 นี้ ธนาคาร ฯ ตั้งเป้าหมายปล่อยสินเชื่อใหม่ไว้ที่ 38,000 ล้านบาท และตั้งเป้ามียอดสินเชื่อคงค้างเติบโตจากปี 2552 ประมาณ 13%